Strategija Global Gateway

1.Uvod

Demokracije in vrednote, na katerih te temeljijo, morajo pokazati, da so se sposobne spoprijeti z današnjimi svetovnimi izzivi. Imeti morajo zmogljivosti in ambicije, potrebne za izboljšanje življenja ljudi po svetu. To realnost je pod drobnogled postavila vse večja potreba držav po naložbah in razvoju infrastrukture, ki jo potrebujejo za ustvarjanje trajnostne blaginje, delovnih mest in storitev za svoje lokalne skupnosti.

Ta globalna potreba po infrastrukturi ni ključna le za trajnostni razvoj po vsem svetu, temveč je tudi ključni del sestavljene celote za boj proti podnebnim spremembam in varstvo okolja, izboljšanje svetovne zdravstvene varnosti in povečanje konkurenčnosti svetovnega gospodarstva. Posledice nepopolnosti, nezdružljivosti ali nepovezanosti današnje svetovne infrastrukture so se med pandemijo COVID-19 neusmiljeno razkrile bodisi zaradi ekonomskih posledic in izolacije, ki jo je povzročila odsotnost digitalne povezljivosti, bodisi zaradi motenj v dobavnih verigah ali pomanjkanja medicinskih proizvodov. Čeprav je pandemija pospešila nujnost ukrepanja, vrzel v naložbah in obseg svetovnih potreb obstajata že dolgo. Po ocenah skupine G20 naj bi svetovni primanjkljaj pri naložbah v infrastrukturo do leta 2040 dosegel 13 bilijonov EUR . Če upoštevamo dodatne naložbe v infrastrukturo, potrebne za omejitev podnebnih sprememb in degradacije okolja, se ta številka poveča na 1,3 bilijona EUR na leto .

Glede na to nujno potrebo po velikih finančnih vložkih države potrebujejo pozitivno ponudbo pri odločanju o tem, kako najbolje razviti svojo podnebno, energetsko, prometno in digitalno infrastrukturo ali kako okrepiti svoje zdravstvene ali izobraževalne sisteme. Te odločitve resnično vplivajo na življenja in možnosti preživljanja njihovih državljanov. Zato pri oblikovanju trajnostnih in visokokakovostnih projektov, ki se izvajajo z visoko ravnjo preglednosti in standardov, potrebujejo zaupanja vrednega partnerja, da bi lokalnim skupnostim zagotovile trajne družbene in gospodarske koristi.

EU bo svoje financiranje ponudila pod poštenimi in ugodnimi pogoji, da bi omejila tveganje težav z zadolženostjo. Trajnostno infrastrukturo bo pomagala zgraditi s podporo, znanjem in spretnostmi ter finančnimi sredstvi, potrebnimi za njeno delovanje. Brez ustrezne preglednosti, dobrega upravljanja in visokih standardov so lahko projekti slabo izbrani ali zasnovani, nedokončani ali pa se z njimi spodbuja korupcija. To ne ovira zgolj rasti in povzroča prikrajšanje lokalnih skupnosti, temveč navsezadnje ustvarja tudi odvisnosti, ki lahko omejijo zmožnost držav za sprejemanje odločitev.

EU mora glede na globalni značaj tega izziva svojim partnerjem zagotoviti pozitivno ponudbo. Ta pozitivna ponudba je strategija Global Gateway: načrt EU za velike naložbe v razvoj infrastrukture po svetu. Njen cilj je vzpostaviti povezave in ne ustvariti odvisnosti. Vlagati v projekte, ki jih je mogoče izvesti na podlagi visokih standardov ter z dobrim upravljanjem in preglednostjo. Sodelovati z državami gostiteljicami, finančnimi institucijami in zasebnim sektorjem za povečanje naložb v infrastrukturo, da bi se povečala naša konkurenčnost, zagotovile koristi in zaščita našim partnerjem, opolnomočile lokalne skupnosti in rešili današnji najbolj pereči svetovni izzivi – od podnebnih sprememb in trajnostnega razvoja do zdravstvene varnosti, enakosti spolov in izobraževalnih sistemov.

V ta namen se bo strategija Global Gateway uporabljala po vsem svetu ter prilagajala potrebam in strateškim interesom različnih regij, hkrati pa bo še naprej temeljila na vrednotah. Osredotočena bo na fizično infrastrukturo, kot so optični kabli, čisti prometni koridorji, čisti električni daljnovodi, da bi se okrepila digitalna, prometna in energetska omrežja. Ustvarila bo tudi spodbudno okolje, da bodo projekti zagotovo prinesli rezultate, in sicer z zagotavljanjem privlačnih naložbenih in podjetjem prijaznih trgovinskih pogojev, regulativnega zbliževanja, standardizacije, povezovanja dobavnih verig in finančnih storitev.

Priča smo novi znanstveni in proizvodni revoluciji, ki sta jo sprožili potreba po boju proti podnebnim spremembam in odzivanju na grožnje za zdravje ter digitalna preobrazba. Te spremembe prinašajo dodatne izzive za prizadevanja na področju razvoja, a tudi nove priložnosti. EU bo s pomočjo drugim prispevala tudi k spodbujanju lastnih interesov, krepitvi odpornosti svojih dobavnih verig in odpiranju več trgovinskih priložnosti za gospodarstvo EU, v katerem je približno 38 milijonov delovnih mest odvisnih od mednarodne trgovine.

Za doseganje potrebnega dosega in ustvarjanje koristi z razvojem infrastrukture doma in po svetu bodo potrebne obsežne naložbe. Strategija Global Gateway bo z uporabo vseh finančnih in razvojnih orodij, ki so na voljo EU, in ob trdni podpori držav članic EU v obdobju 2021–2027 poskušala mobilizirati naložbe v višini do 300 milijard EUR. To bo storila pod eno blagovno znamko, in sicer s pristopom Ekipa Evropa združila vire EU, držav članic, evropskih finančnih institucij in nacionalnih institucij za financiranje razvoja. Dejavno si bo prizadevala mobilizirati finančna sredstva in strokovno znanje zasebnega sektorja ter podpirala dostop do trajnostnega financiranja.

Evropa bo s strategijo Global Gateway v celoti izpolnila svojo vlogo pri zmanjšanju naložbene vrzeli na svetovni ravni. Vendar bodo za dosego tega cilja potrebna tudi usklajena prizadevanja enako mislečih partnerjev. Strategija Global Gateway bo v tem duhu usklajena z delom, ki ga je začela skupina G7, in bo vzajemno okrepila pobude, kot je Zgradimo nazaj boljši svet. Ta zaveza sodelovanju je bila znova potrjena na 26. konferenci Združenih narodov o podnebnih spremembah (COP26) leta 2021, na kateri so EU in Združene države Amerike združile podobno misleče partnerje, ki so izrazili skupno zavezanost reševanju podnebne krize z razvojem infrastrukture, ki bo čista, odporna in skladna z ogljično nevtralno prihodnostjo .

Strategija Global Gateway temelji na dosežkih strategije za povezovanje Evrope in Azije iz leta 2018, nedavno sklenjenih partnerstvih za povezovanje z Japonsko in Indijo ter gospodarskem in naložbenem načrtu za Zahodni Balkan, vzhodnem partnerstvu in južnem sosedstvu. V celoti je usklajena z agendo ZN za trajnostni razvoj do leta 2030 in njenimi cilji trajnostnega razvoja ter Pariškim sporazumom. S strategijo Global Gateway se bo z nudenjem pozitivne izbire za razvoj svetovne infrastrukture vlagalo v mednarodno stabilnost in sodelovanje ter pokazalo, kako demokratične vrednote prinašajo gotovost in pravičnost vlagateljem, trajnostnost partnerjem in dolgoročne koristi ljudem po vsem svetu.

Pristop strategije Global Gateway S strategijo Global Gateway se bo usmerjala poraba sredstev EU za svetovni razvoj infrastrukture v skladu z naslednjimi ključnimi načeli: Demokratične vrednote in visoki standardi Strategija Global Gateway bo partnerskim državam ponudila možnost, ki temelji na vrednotah, pri odločanju o tem, kako izpolniti svoje potrebe po razvoju infrastrukture. To pomeni spoštovanje načela pravne države, upoštevanje visokih standardov človekovih in socialnih pravic in pravic delavcev ter spoštovanje norm od mednarodnih pravil in standardov do intelektualne lastnine. Pomeni izbiro naložb, ki so trajnostne za lokalno prebivalstvo, lokalno okolje in lokalno gospodarstvo. Pomeni pa tudi etični pristop, da infrastrukturni projekti ne bodo povzročili nevzdržnega dolga ali neželenih odvisnosti. Dobro upravljanje in preglednost Za izvajanje projektov, ki bodo delovali v dobro ljudi, bodo potrebne preglednost, odgovornost in finančna vzdržnost. Da bo pri projektih v okviru strategije Global Gateway jasno, kaj naj bi dosegli, in bodo obljubljeno tudi dosegli, bodo potrebni odprt dostop do javnih naročil, enaki konkurenčni pogoji za potencialne vlagatelje in jasen sklop dogovorjenih rezultatov. Tisti, na katere morebitni projekti najbolj vplivajo – lokalne skupnosti, podjetja in partnerji –, morajo imeti možnost izraziti svoje mnenje preko ustreznih javnih posvetovanj in sodelovanja civilne družbe. Projekti bi morali zagotoviti cenovno ugoden in enak dostop do storitev in koristi, ki jih bodo zagotavljali, zlasti za ženske in dekleta ter tiste, ki jim grozi izključenost ali prikrajšanost. Enakovredna partnerstva Projekti v okviru strategije Global Gateway se bodo oblikovali, razvijali in izvajali v tesnem sodelovanju s partnerskimi državami in ob posvetovanju z njimi. Infrastrukturni projekti bodo temeljili na potrebah in priložnostih, ki jih bodo opredelile za svoja lokalna gospodarstva in lokalne skupnosti, pa tudi na strateških interesih EU. To pomeni razvoj enakovrednih partnerstev z državami in zagotavljanje, da se pri načrtovanju projektov upošteva zmogljivost držav gostiteljic za trajnostno upravljanje in vzdrževanje infrastrukture po njenem dokončanju. Zeleno in čisto Strategija Global Gateway je podnebno nevtralna strategija za pospešitev trajnostnega razvoja in okrevanja, ustvarjanje vključujoče rasti in delovnih mest ter prehod na čistejše in bolj krožno svetovno gospodarstvo. Vlagala bo v razvoj čiste infrastrukture, ki bo odporna na podnebne spremembe in bo v skladu s potmi k ničelnim neto emisijam. Projekti bodo izpolnjevali zaobljubo evropskega zelenega dogovora, da se ne škoduje, ter zagotovili uporabo presoj vplivov na okolje in strateških okoljskih presoj. Poudarek na varnosti Varna infrastruktura je temelj odpornosti svetovnega gospodarstva in dobavnih verig na digitalnem, zdravstvenem, prometnem ali energetskem področju. Projekti v okviru strategije Global Gateway bodo vlagali v infrastrukturo, da bi odpravili šibke točke, zagotovili zaupanja vredne povezave in okrepili zmogljivosti v času, ki ga zaznamujejo naravni izzivi ali izzivi, ki jih povzroči človek, fizične, kibernetske ali hibridne grožnje ter gospodarska prisila za doseganje geopolitičnih ciljev. Zagotovili bodo, da bodo državljani zaščiteni pred neupravičenim nadzorom, ki ga izvajajo javni organi ali zasebna podjetja. Spodbujanje naložb zasebnega sektorja Evropska industrija, ki je vodilna v svetu, znanje zasebnega sektorja in naložbena zmogljivost nam dajejo edinstveno konkurenčno prednost po vsem svetu, strategija Global Gateway pa jo mora v celoti izkoristiti, da bi postala izvedljiva in privlačna alternativa za partnerske države. Strategija Global Gateway bo združevala in mobilizirala sredstva iz EU, njenih držav članic, finančnih institucij in večstranskih javnih financ ter ta javna sredstva uporabila za privabljanje zasebnega kapitala.

2.Prednostne naložbe strategije Global Gateway

Strategija Global Gateway bo okrepila medosebne povezave med Evropo in njenimi partnerji ter njene naložbe usmerila tja, kjer so se v zadnjih letih pokazale ali povečale infrastrukturne vrzeli. Ta področja so pogosto ključna za reševanje naših najbolj perečih svetovnih izzivov, naložbe, usmerjene vanje, pa ljudem zagotavljajo največje srednje- in dolgoročne koristi.

Prednostna naloga bodo naložbe v digitalizacijo, zdravstvo, podnebje in energijo ter promet, pa tudi v izobraževanje in raziskave. Ključni prednostni nalogi pa sta tudi izboljšanje kakovosti in količine infrastrukture ter zagotavljanje spodbudnega okolja v državah in regijah upravičenkah. Strategija Global Gateway bo zagotovila, da bodo koristi naložb pravično in enako dostopne. V tem duhu bomo zagotovili, da bodo projekti in naložbe vključujoči, zlasti kar zadeva enakost spolov.